b"\n_START_ARTICLE_\nPerun\n_START_SECTION_\nEtimologija\n_START_PARAGRAPH_\nNajve\xc4\x8d jezikoslovcev ime Perun izvaja iz pomena\xc2\xa0\xc2\xbbtisti, ki udarja\xc2\xab. Stari indoevropejski koren *per-, *perk-, *perg namre\xc4\x8d pomeni udariti. Povezave lahko i\xc5\xa1\xc4\x8demo s keltskim *dru (\xc2\xbbhrast\xc2\xab), latinskim quercus (\xc2\xbbhrast\xc2\xab). Dolo\xc4\x8deno povezavo lahko vidimo tudi s hetitskim peruna\xc5\xa1 (\xc2\xbbskala\xc2\xab).\n_START_SECTION_\nViri o Perunu\n_START_PARAGRAPH_\nZgodovinski viri o kultu Peruna so ohranjeni v glavnem v ruskih virih. Letopisec Nestor je zabele\xc5\xbeil, da je kijevski knez Igor, ko je leta 945 sklepal mir z Bizantinci prisegel pred Perunovim kipom. Ko je knez Vladimir leta 988 sprejel kr\xc5\xa1\xc4\x8danstvo, so kult Peruna prepovedali. Religijo prednikov je tako po\xc4\x8dasi zamenjalo kr\xc5\xa1\xc4\x8danstvo, ki je prej\xc5\xa1nje religije predvsem demoniziralo. To je pripeljalo do tega, da je finska razli\xc4\x8dica besede Perun - Perkele - v finskih prevodih Biblije vse do leta 1933 pomenila Hudi\xc4\x8da._NEWLINE_Perun je bil sicer poznan med vsemi Slovani. V svojem kratkem opisu slovanskega verovanja ga sicer brez poimenovanja, zgolj po funkcijah, verjetno omenja \xc5\xbee Prokopij. \xc4\x8ca\xc5\xa1\xc4\x8denje Peruna kot bo\xc5\xbeanstva strele je morda vplivalo na pomen poljske besede 'piorun ter \xc4\x8de\xc5\xa1ke, ukrajinske in beloruske besede perun, kar vse pomeni\xc2\xa0\xc2\xbbstrela\xc2\xab, med tem ko slovenska in srbska perunika predstavlja ime cvetlice in je prav tako lahko povezana s Perunovim \xc4\x8da\xc5\xa1\xc4\x8denjem. Tudi toponomija ponuja dokaze o raz\xc5\xa1irjenosti Perunovega kulta po vsem slovanskem svetu. V Bolgariji se nahaja planina Perin, na Hrva\xc5\xa1kem Perunova dubrava, v Rusiji Perunovij dub, pri Poljakih Piornov. Pri Polabcih perundan pomeni \xc4\x8detrtek.  Toponomijo, ki omenja Peruna, najdemo \xc5\xa1e v severni Panoniji, v Istri in Bosni.\n_START_SECTION_\nOsnovne zna\xc4\x8dilnosti\n_START_PARAGRAPH_\nPerun prebiva na nebu, na vrhu Svetovne gore, po zmagi nad njegovim nasprotnikom Velesom pa za\xc4\x8dne de\xc5\xbeevati, kar ka\xc5\xbee da je bil Perun mo\xc4\x8dno povezan s plodnostjo. Skupaj z Velesom predstavljata pomembno dvojico; tako so Rusi prisegali hkrati pri Velesu in pri Perunu, tako npr. leta 971, ko so neko prisego potrdili z zakletvijo pri Perunu in Volosu. _NEWLINE_Perunov simbol je bil hrast,  poleg njega pa tudi kladivo in gore\xc4\x8di voz. Najbolj pogosto so mu \xc5\xbertvovali petelina. Ob izjemnej\xc5\xa1ih prilo\xc5\xbenostih pa so mu \xc5\xbertvovali tudi bika, ovna ali celo medveda. V zvezi s Perunom je gotovo \xc4\x8da\xc5\xa1\xc4\x8denje ognja, nekateri avtorji pa opozarjajo, da ni mogo\xc4\x8de izklju\xc4\x8devati ob\xc4\x8dasnih \xc4\x8dlove\xc5\xa1kih \xc5\xbertvev v njegovo \xc4\x8dast. V kr\xc5\xa1\xc4\x8danskih \xc4\x8dasih je bilo \xc4\x8da\xc5\xa1\xc4\x8denje Peruna nadome\xc5\xa1\xc4\x8deno s sv. Elijo (Ilijo).\n_START_SECTION_\nLokalne razli\xc4\x8dice \xc4\x8da\xc5\xa1\xc4\x8denja Peruna\n_START_PARAGRAPH_\nPerun je bil na nekaterih podro\xc4\x8djih poimenovan z nadomestnimi imeni oziroma vzdevki. Tako se lahko skriva v hipoteti\xc4\x8dnem poljskem bo\xc5\xbeanstvu Jeszi. D\xc5\x82ugosz sicer lo\xc4\x8deno omenja Jeszo in Peruna, vendar bi ime Perun lahko povzel iz ruskih kronik, Jesza pa je ali izmi\xc5\xa1ljeno bo\xc5\xbeanstvo ali pa verjetno izvira iz doma\xc4\x8de tradicije.  Ime Perun se v nekoliko spremenjeni obliki morda pojavlja pri oldenbur\xc5\xa1kem bo\xc5\xbeanstvu Prove, ki je bilo tako kot Perun povezano s \xc4\x8da\xc5\xa1\xc4\x8denjem hrasta. Tudi karentijski Porevit je morda predelava Perunovega imena. Nadalje so v Vologdski pokrajini Perunu darovali ogromen kruh ali sir enake velikosti; podobno kot so okroglo poga\xc4\x8do darovali Svantevitu. Perun kot ruski Sv. Ilija spomladi sprva nastopa kot mladi hromec, kip Svantevita pa je imel noge vkopane v zemljo. Tudi v slovenskem Kresniku mnogi vidijo razli\xc4\x8dico Perunovega lika.\n_START_SECTION_\nAstronomsko ozadje kulta\n_START_PARAGRAPH_\nMed preu\xc4\x8devalci slovanske mitologije ni enotne predstave o astronomskem ozadju Peruna. Zelo pogosto Peruna istovetijo s soncem. Tako naj bi Perun pri prednikih Slovencev v razli\xc4\x8dnih letnih \xc4\x8dasih prevzemal razli\xc4\x8dna imena in pojavne oblike Sonca (Zlatorog jeseni, Bo\xc5\xbei\xc4\x8d pozimi, Sv. Jurij/Jarilo pomladi, Kresnik poleti). Po drugi strani pa Ovsec v Perunu vidi htonsko bitje, ki ne more pripadati soncu.\n_START_SECTION_\nSorodna bo\xc5\xbeanstva\n_START_PARAGRAPH_\nPo imenu je soroden litovskemu Perkunasu, latvijskemu P\xc4\x93rkunasu, pruskemu Perkunsu/Perkunasu, Pargnumu ali Parganyi, indijskemu Parjanyi, morda nordijski boginji Fjoergyn. Sicer pa je soroden indoevropejskim gromovni\xc5\xa1kim bo\xc5\xbeanstvom kot so keltski Taranis, hetitski Tarhun, rimski Jupiter, gr\xc5\xa1ki Zevs. Perun je bil pri Varjagih gotovo istoveten z nordijskim Thorom, vendar pa prenagljena sklepanja, da je Perun nordijskega izvora, niso upravi\xc4\x8dena. Obstoj gromovnika Purginepaza pri Mordvincih v srednjem Povol\xc5\xbeju ka\xc5\xbee, da je bil kult gromovnika v Skitiji verjetno zelo star. Perun tudi preve\xc4\x8d spominja na indijske predstave in na mlaj\xc5\xa1e gr\xc5\xa1ke predstave, zaradi \xc4\x8desar je nordijska hipoteza malo verjetna. \xc4\x8ca\xc5\xa1\xc4\x8denje Peruna je vplivalo na Albance, ki so bili vsaj od srednjega veka naprej sosedi Slovanov. Tako albanski perendi pomeni boga."